Κανονισμός (ΕΚ) αριθ. 531/2003 της Επιτροπής

της 25ης Μαρτίου 2003

για την τροποποίηση του κανονισμού (ΕΚ) αριθ. 2375/2002 για το άνοιγμα και τον τρόπο διαχείρισης των κοινοτικών δασμολογικών ποσοστώσεων για το μαλακό σίτο άλλης ποιότητας, πλην της υψηλής ποιότητας, προέλευσης τρίτων χωρών και για τη θέσπιση παρέκκλισης από τον κανονισμό (ΕΟΚ) αριθ. 1766/92 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 12 παράγραφος 1,

την απόφαση του Συμβουλίου, της 19ης Δεκεμβρίου 2002, σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, με σκοπό την τροποποίηση των παραχωρήσεων που αφορούν τα σιτηρά οι οποίες προβλέπονται στον πίνακα CXL που προσαρτάται στη Γενική Συμφωνία Δασμών και Εμπορίου (ΓΣΔΕ)(3), και ιδίως το άρθρο 2,

την απόφαση του Συμβουλίου, της 19ης Δεκεμβρίου 2002, σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Καναδά σύμφωνα με το άρθρο XXVIII της Γενικής Συμφωνίας Δασμών και Εμπορίου (GATT), με σκοπό την τροποποίηση των παραχωρήσεων που αφορούν τα σιτηρά οι οποίες προβλέπονται στον πίνακα CXL της ΕΚ που προσαρτάται στη ΓΣΔΕ(4), και ιδίως το άρθρο 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 2375/2002(5) ανοίγει δασμολογική ποσόστωση για την εισαγωγή 2981600 τόνων χαμηλής και μέσης ποιότητας μαλακού σίτου από τρίτες χώρες, συμπεριλαμβανομένων 572000 τόνων για εισαγωγές καταγωγής Ηνωμένων Πολιτειών της Αμερικής και 38000 τόνων για εισαγωγές καταγωγής Καναδά. Η εφαρμογή της δασμολογικής ποσόστωσης δημιούργησε ορισμένες πρακτικές δυσκολίες.

(2) Κατά την πρώτη εβδομάδα του διαγωνισμού για εισαγωγές στο πλαίσιο της επιμέρους ποσόστωσης III, ο οποίος καλύπτει όλες τις τρίτες χώρες εκτός των Ηνωμένων Πολιτειών της Αμερικής και του Καναδά, υπήρξε σημαντική υπερπροσφορά, η οποία οδήγησε στην εξάντληση των επιμέρους ποσοστώσεων έως το επόμενο τέταρτο, το οποίο έπρεπε να ανοίξει την 1η Απριλίου 2003. Είναι σημαντικό να ληφθούν μέτρα για να μειωθεί η υπερπροσφορά, και, συγκεκριμένα, με την εναρμόνιση των ημερομηνιών εφαρμογής σε όλα τα κράτη μέλη όσον αφορά τις εθνικές αργίες και με τη μείωση της περιόδου ισχύος των αδειών εισαγωγής.

(3) Έχει αποδειχθεί ότι οι διατάξεις που αφορούν τα πιστοποιητικά καταγωγής και συγκεκριμένα αυτά που αφορούν τη διοικητική συνεργασία με τις αρχές εξαγωγής είναι δύσκολο να εφαρμοστούν, λαμβανομένου υπόψη του δυνάμει αριθμού των σχετικών χωρών εξαγωγής. Οι διατάξεις αυτές πρέπει να τροποποιηθούν με αναδρομική ισχύ, ώστε να αποφευχθεί η διάκριση μεταξύ των συναλλασσομένων.

(4) Ως εκ τούτου, πρέπει να τροποποιηθεί ο κανονισμό (ΕΚ) αριθ. 2375/2002.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2375/2002 τροποποιείται ως εξής:

1. Στο άρθρο 5 παράγραφος 2, το πρώτο εδάφιο αντικαθίσταται από το ακόλουθο κείμενο:"Την ημέρα κατάθεσης των αιτήσεων για πιστοποιητικά, οι αρμόδιες αρχές διαβιβάζουν με φαξ στην Επιτροπή ανακοίνωση σύμφωνα με το υπόδειγμα που περιλαμβάνεται στο παράρτημα καθώς και τη συνολική ποσότητα που προκύπτει από το άθροισμα των ποσοτήτων που αναφέρονται στις αιτήσεις για πιστοποιητικά εισαγωγής, το αργότερο στις 18.00, ώρα Βρυξελλών."

2. Διαγράφεται το άρθρο 6.

3. Το άρθρο 9 τροποποιείται ως εξής:

α) το στοιχείο α) αντικαθίσταται από το ακόλουθο κείμενο:

"α) στη θέση 8, η χώρα καταγωγής του προϊόντος και το τετραγωνίδιο με το 'ναι' σημειώνονται με ένα σταυρό·"·

β) προστίθεται το ακόλουθο εδάφιο:"Τα πιστοποιητικά ισχύουν μόνο για τα προϊόντα που κατάγονται από τη χώρα η οποία αναφέρεται στο μέρος 8.".

4. Το άρθρο 11 αντικαθίσταται από το ακόλουθο κείμενο:

"Άρθρο 11

Στο πλαίσιο των δασμολογικών ποσοστώσεων, η θέση σε ελεύθερη κυκλοφορία στην Κοινότητα μαλακού σίτου ποιότητας άλλης πλην της υψηλής ποιότητας, καταγωγής τρίτων χωρών, υπόκειται στην προσκόμιση πιστοποιητικού καταγωγής, το οποίο εκδίδεται από τις αρμόδιες εθνικές αρχές των χωρών αυτών σύμφωνα με το άρθρο 47 του κανονισμού (ΕΚ) αριθ. 2454/93 της Επιτροπής(6)."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός εφαρμόζεται από την 1η Απριλίου 2003, με εξαίρεση το σημείο 4 του άρθρου 1 το οποίο εφαρμόζεται από την 1η Ιανουαρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Μαρτίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 193 της 29.7.2000, σ. 1.

(3) Δεν έχει ακόμα δημοσιευθεί στην Επίσημη Εφημερίδα.

(4) Δεν έχει ακόμα δημοσιευθεί στην Επίσημη Εφημερίδα.

(5) ΕΕ L 358 της 31.12.2002, σ. 88.

(6) ΕΕ L 253 της 11.10.1993, σ. 1.